
I. Introducere


Istoria Europei este pe punctul de a mai întoarce o filă. După 16 luni de deliberări, Convenţia şi-a prezentat propunerile privind reforma şi restructurarea Uniunii Europene, sub forma proiectului de Tratat instituind o Constituţie pentru Europa. Într-un text format din Preambul, patru părţi, cuprinzând peste 460 de articole şi mai multe anexe, cei 105 membri ai Convenţiei şi supleanţii lor au încercat să ridice Europa pe o nouă treaptă a evoluţiei sale. 

Până la lucrările actualei Convenţii, metoda folosită pentru adaptarea Uniunii la imperativele etapelor ei de dezvoltare era cea a amendamentelor textelor de bază – legislaţia primară a Uniunii –, care s-au adoptat ca rezultat al unei combinaţii între concluziile unei conferinţe interguvernamentale şi reuniunea Consiliului European. În acest context, convocarea unei Convenţii privind viitorul Europei se constituie ca o abordare mult mai complexă, care acordă întâietate opţiunilor şi aspiraţiilor cetăţeanului european.

Rezultatul activităţii în cadrul Convenţiei îmbracă forma unor concluzii şi recomandări, adoptate prin consens, fără caracter obligatoriu, dar care reprezintă punctul de plecare al negocierilor ce vor avea loc în cadrul Conferinţei Interguvernamentale, care va adopta un document cu putere de lege.


În întregul său, activitatea Convenţiei şi recomandările sale marchează un pas înainte, într-o direcţie corectă. Reprezintă un progres real comparativ cu rezultatele conferinţelor interguvernamentale anterioare şi o corectare a câtorva dintre deficienţele Tratatului de la Nisa. De aceea, se poate afirma că noul standard de integrare propus de Convenţie se poate materializa într-o reală constituţionalizare a UE. Desigur, totul depinde de modul în care se vor desfăşura negocierile şi de rezultatul acestora, în cadrul viitoarei Conferinţe Interguvernamentale. De aceasta depinde ca proiectul de Tratat al Convenţiei să nu devină numai nişte ciorne de lucru în arhiva istoriei integrării europene.

Convenţia are, printre rezultatele sale, o serie de succese, greu de imaginat a fi înfăptuite cu ani în urmă. Unificarea tratatelor într-un singur document, includerea Cartei Drepturilor Fundamentale, extinderea sferei de aplicabilitate a procedurii de adoptare a deciziilor cu majoritate de voturi şi prevederea potrivit căreia Parlamentul European, în baza principiului codeciziei, este parte a procesului legislativ, sunt numai câteva din realizările Convenţiei.



II. Propuneri de soluţii la imperativele reformei, stabilite de 


 Consiliile Europene de la Nisa şi Laeken

Pentru o analiză corectă şi edificatoare a rezultatelor Convenţiei în opera de reformă a proiectului european, din perspectiva textului constituţional propus, trebuie avute în vedere imperativele reformei stabilite de Consiliile Europene de la Nisa şi Laeken, şi soluţiile şi propunerile pe care Convenţia le avansează. Printr-o structurare a acestor imperative se pot distinge cinci grupe de obiective ale reformei׃

· crearea identităţii europene comune;

· clarificarea competenţelor Uniunii;

· definirea unui lidership politic, de înaltă calitate, pentru Uniune;

· asigurarea capacităţii de acţiune a Uniunii lărgite;

· facilitarea dezvoltării, în continuare, a Constituţiei Europene.

 


1. Crearea identităţii europene comune

Apropierea proiectului european de cetăţenii săi este elementul central al actualului proces de reformă, iar adoptarea unui document în care cetăţenii să se identifice cu proiectul european este de importanţă majoră. În acest sens, Convenţia are o serie de contribuţii esenţiale׃

· codificarea prevederilor actualelor tratate într-un document unic.

Proiectul de Constituţie unifică prevederile tratatelor anterioare cu scopul de a realiza o clarificare şi o raţionalizare a lor, un grad sporit de transparenţă, pentru a fi mult mai uşor de înţeles şi de interpretat de către cetăţeanul european.

S-a ajuns la concluzia că terminologia specifică unui tratat şi complexitatea lui structurală implică un anumit grad de dificultate pentru cetăţeanul european. Este evident faptul că s-a încercat o simplificare şi o diminuarea a numărului de articole ale Tratatului constituţional, prin includerea unor prevederi de substanţă, precum cele referitoare la rolul parlamentelor naţionale sau la subsidiaritate, în cadrul unor protocoale anexate la tratat întrucât numai Partea I nu era suficientă pentru o prezentare a Uniunii Europene ca o comunitate constituţională. În acelaşi timp, includerea integrală a Cartei Drepturilor Fundamentale în textul tratatului implică o scădere a clarităţii textului şi unele suprapuneri ale prevederilor acesteia cu cele cuprinse în Partea I a Tratatului.

· conferirea expresă a personalităţii juridice Uniunii; 

· menţionarea cetăţeniei Uniunii, alături de cea naţională; 

· încorporarea Cartei Drepturilor Fundamentale, ca Partea a II-a a Constituţiei, garanţie a respectării drepturilor cetăţenilor europeni.

· includerea clauzei de solidaritate privind asistenţa reciprocă în materie de securitate şi de crize cu caracter umanitar, în cazul acţiunilor teroriste sau a dezastrelor; 

· dreptul cetăţenilor de a solicita Comisiei să promoveze o anumită normă legislativă, pe baza unui milion de semnături; 

· proiectul instituie un grad sporit de legitimitate democratică a procesului decizional, întrucât Consiliul de Miniştri şi Parlamentul European se află pe poziţii egale în procesul de legiferare, procesul decizional se bazează pe principiul codeciziei, iar Parlamentul European, format prin alegeri generale, dispune de competenţe sporite de control asupra activităţii unora dintre instituţiile Uniunii. În fapt, potrivit tratatelor actuale, Parlamentul European avea numai un rol consultativ.

La aceasta se adaugă faptul ca sesiunile cu caracter legislativ ale Consiliului de Miniştri sunt publice, la fel şi lucrările Parlamentului European. Totodată, proiectul propune o procedură specială de control privind respectarea principiului subsidiarităţii, potrivit căreia opoziţia unei treimi din numărul parlamentelor naţionale, din raţiuni ce ţin de respectarea subsidiarităţii, conduce la reexaminarea propunerii legislative de către Comisie. 

 

1. Clarificarea competenţelor Uniunii

Definirea şi repartizarea competenţelor între Uniune şi Statele Membre este, de regulă, un prilej de manifestare a forţelor centripete şi centrifuge ale construcţiei, ceea ce conferă un grad ridicat de dificultate acestui proces. Prin urmare, este un succes faptul că Partea I cuprinde o clasificare a competenţelor şi precizarea domeniilor în care Uniunea are competenţe exclusive, cele în care partajează competenţele cu Statele Membre, sau domeniile în care Uniunea poate să acţioneze într-o manieră complementară sau cu titlu de asistenţă. Totodată, sunt incluse prevederi speciale aplicabile coordonării politicilor economice şi de ocupare a forţei de muncă, a politicii externe, de securitate şi apărare şi a politicilor în domeniul justiţiei şi afacerilor interne. 

 

2. Definirea unei conduceri politice de înaltă calitate


Capacitatea de dezvoltare şi progres a unei Uniunii cu peste 27 de state va depinde, în mare măsură, de abilitatea conducerii politice de a defini liniile strategice ale evoluţiei şi de a promova implementarea lor în activitatea curentă a Uniunii. Viitoarea structură de putere trebuie să acomodeze atât exigenţele comunitare, cât şi pe cele interguvernamentale, ca expresie a legitimităţii Uniunii, o îmbinare a intereselor cetăţenilor europeni cu cele ale Statelor Membre. Constituţia propusă de Convenţie cuprinde câteva elemente de progres, în acest sens׃

· Instituţionalizarea Consiliului European, întrunind şefii de state şi de guverne şi Preşedintele Comisiei Europene, în reuniuni trimestriale, pentru a stabili liniile generale ale strategiei şi priorităţile Uniunii, şi înfiinţarea funcţiei de Preşedinte al Consiliului European, ales de şefii de state şi guverne, având ca atribuţii pregătirea şi conducerea reuniunilor Consiliului, întocmirea de rapoarte asupra rezultatelor reuniunilor şi asigurarea, la nivelul său, a reprezentării externe a Uniunii. Această funcţie aduce un grad sporit de continuitate, vizibilitate şi coerenţă în activitatea şi reprezentarea internă şi externă a Uniunii, comparativ cu sistemul ² rotaţiei² , recunoscut ca fiind ineficient şi marcat de discontinuitate a priorităţilor în urmărirea liniilor strategice; după extinderea la peste 30 de membri, sistemul rotaţiei ar deveni complet inoperant.

Proiectul instituie o preşedinţie permanentă, pentru un mandat de doi ani şi jumătate, cu posibilitatea de a fi reînnoit o singură dată. Preşedintele este ales de către Consiliul European, cu majoritatea calificată formată din votul a două treimi din Statele Membre, reprezentând trei cincimi din populaţia Uniunii. 

· Domeniul politicii externe a fost întărit prin înfiinţarea funcţiei de Ministru de Externe al Uniunii, cu prerogative sporite faţă de cele ale actualului Înalt Reprezentant, precum şi prin crearea unui serviciu diplomatic european.

· Prefigurata scădere a numărului comisarilor este un alt element pozitiv al proiectului de Constituţie. Chiar dacă această prevedere va intra în vigoare începând cu anul 2009, ea este o garanţie a funcţionalităţii Comisiei şi în condiţiile unei Uniunii formată din peste 27 de state. 

Sistemul propus de Constituţie prezintă şi unele lacune, printre care׃

· Prevederea conform căreia conducerea strategică este atribuită unui organism de sine stătător, Consiliul European (modificare care a fost susţinută ferm de către statele mari), şi apariţia unei noi instituţii, cu o preşedinţie permanentă, pot să altereze echilibrul sistemului instituţional. Amendamente de ultim moment au redresat într-o oarecare măsură situaţia, prin retragerea funcţiei legislative dintre competenţele Consiliului European şi limitarea prerogativelor Preşedintelui Consiliului European, prin implicarea Preşedintelui Comisiei în pregătirea reuniunilor Consiliului.

· Echilibrul de putere între instituţiile Uniunii este periclitat şi prin faptul că atât Preşedintele Consiliului European, cât şi cel al Comisiei sunt, în ultimă instanţă, numiţi de către Consiliul European, iar Preşedintele Consiliului European va fi răspunzător, pentru activitatea sa, numai în faţa Consiliului; în general, statele mici apreciază că noul sistem al preşedinţiei Consiliului este o expresie a creşterii rolului Consiliului, în detrimentul Comisiei, iar Consiliul este supus unor încercări, adesea reuşite, de dominare sau influenţare din partea ţărilor mari, în timp ce Comisia s-a dovedit a fi promotorul intereselor statelor mici;

· În planul democraţiei nu s-a manifestat disponibilitate în acordarea unui mandat democratic viitorilor preşedinţi de Comisie. S-au acordat unele competenţe sporite Parlamentului European, dar decizia finală în numirea Preşedintelui Comisiei (despre alegere nici nu poate fi vorba) rămâne atributul Consiliului European. În locul sistemului de numire a Preşedintelui Comisiei, înscris în Constituţie, ar fi fost mai democratic şi s-ar fi conferit o mai mare legitimitate funcţiei, dacă Parlamentul European ar fi ales candidatul şi Consiliul European l-ar fi confirmat. Prin aceasta s-ar realiza o mai bună personalizare a politicilor europene şi o creştere a semnificaţiei alegerilor europene, ca expresie a controlului democratic al cetăţenilor asupra instituţiilor Uniunii. Singura speranţă, în situaţia dată, este că partidele politice europene vor aduce în atenţia electoratului nominalizările lor pentru funcţia de Preşedinte al Comisiei, cu prilejul alegerilor pentru Parlamentul European, ceea ce va crea o presiune asupra Consiliului European în decizia sa, astfel încât aceasta să fie conformă cu rezultatul alegerilor parlamentare.

· Şi în modul de constituire a Comisiei pot fi notate abateri de la exigenţele democratice întrucât, potrivit propunerii cuprinse în proiect, aceasta va avea două paliere, cel al celor 12-14 portofolii principale – comisari europeni -, cu drepturi depline de participare la procesul decizional şi un al doilea palier, compus din comisari, naţionali ai celorlalte statelor, care nu se regăsesc în primul palier şi ale căror atribuţii nu sunt încă prevăzute în proiectul Constituţiei. Comisia, care, este evident marcată de lipsa de legitimitate democratică prin modul de constituire a componenţei ei, va continua să dispună de dreptul exclusiv de iniţiere de legislaţie, în aproape toate domeniile de activitate ale Uniunii.

· Inconvenientul, îndeosebi în cadrul politicii externe, al unei posibile suprapuneri de competenţe între Preşedintele Consiliului European şi Ministrul Afacerilor Externe şi între aceştia şi Preşedintele Comisiei.

· Relaţia directă a Ministrului de Externe cu Consiliul European poate să inducă situaţia în care acesta îşi foloseşte competenţele în folosul intereselor Consiliului, respectiv al Statelor Membre, neglijând componenta comunitară, de reprezentare a intereselor cetăţenilor, prezentă în activitatea Comisiei.

· Procedura de selectare a comisarilor prin prezentarea de liste naţionale limitează independenţa şi autonomia Preşedintelui Comisiei în stabilirea componenţei acesteia.

 

1. Asigurarea capacităţii de acţiune a Uniunii lărgite

Capacitatea de acţiune reclamă nu numai o conducere politică calificată, ci şi mecanisme, proceduri şi politici eficiente pentru punerea rapidă în operă a declaraţiilor politice de intenţii. Pentru aceasta, proiectul de Constituţie cuprinde câteva recomandări binevenite׃

· Un nou sistem de adoptare a deciziilor prin vot, simplificat faţă de metoda votului cu majoritate calificată, instituită prin Tratatul de la Nisa. În general, pentru adoptarea unei decizii, este necesar votul majorităţii statelor, a căror populaţie reprezintă trei cincimi din populaţia Uniunii. Este un sistem mai democratic, întrucât cetăţenii ţărilor mici beneficiază de aceeaşi reprezentare ca şi cei ai statele mari, în mecanismele de adoptare a deciziilor prin vot. Procedurile ordinare de legiferare sunt bazate pe regula votului majoritar şi pe principiul co-deciziei Consiliului şi Parlamentului European. Prin renunţarea la votul cu majoritate calificată, înscris în Tratatul de la Nisa, potrivit căruia fiecare Stat Membru contează cu un număr de voturi, determinat în funcţie de mărimea populaţiei sale, şi adoptarea metodei votului majoritar se poate realiza, mult mai uşor, majoritatea necesară adoptării reglementării respective (majoritatea Statelor Membre, a căror populaţie trebuie să reprezinte cel puţin 60% din populaţia Europei), deci poate fi considerată o simplificare a procedurilor de legiferare. Metoda votului majoritar prezintă importanţă aparte, întrucât majoritatea reglementărilor se adoptă prin această metodă iar după adoptare ele devin obligatorii pentru toate Statele Membre, inclusiv pentru cele care au votat împotriva proiectului de lege. Excepţiile de la această regulă, respectiv luarea deciziilor în unanimitate, ar fi trebuit să fie prezentate în mod explicit. Menţinerea procedurii prin care Consiliul European poate să decidă, prin unanimitate, să extindă aplicabilitatea procedurii legislative ordinare şi la alte cazuri şi să înlocuiască astfel cerinţa unanimităţii cu votul cu majoritate este un alt element pozitiv al proiectului.

· Extinderea aplicabilităţii votului majoritar în activitatea Consiliului de Miniştri şi faptul că adoptarea legislaţiei se va face de către Consiliul pentru Afaceri Generale şi Legislative, în codecizie cu Parlamentul European.

· Abilitarea Parlamentului European cu depline puteri legislative şi de control democratic asupra bugetului Uniunii; generalizarea principiului codeciziei, aceasta devenind regula în procesul legislativ.

· Creşterea rolului parlamentelor naţionale, dar fără posibilitatea de a bloca procesul decizional, în controlul respectării principiilor subsidiarităţii şi proporţionalităţii; instituirea unui sistem de implicare a parlamentelor naţionale în procesul legislativ european.

· Recunoaşterea Eurogrupului ca organism – centru decizional - distinct, independent, care îşi alege Preşedintele său (“Dl. Euro”), pentru un mandat de doi ani; acordul ca statele din ² Zona Euro² să adopte decizii colective în probleme economice, cu votul majoritar calificat, şi să convină măsurile adecvate pentru reprezentarea unitară a Zonei în organizaţiile internaţionale.

· În domeniul politicilor comunitare: 

· Ceea ce reprezintă o noutate în textul proiectului, comparativ cu tratatele existente, sunt prevederile referitoare la politica de apărare, posibilitatea Statelor Membre, fără ca aceasta să constituie o obligaţie, de a adera la “clauza de asistenţă mutuală”, care permite unui stat să solicite ajutor militar sau de orice altă natură, celorlalţi membri ai Uniunii, în cazul în care este supus unui atac extern. Dar, pentru a marca faptul că progresul în domeniul politicii de apărare nu subminează activitatea în cadrul NATO, proiectul precizează expres că acest angajament în cadrul Uniunii nu trebuie să “impieteze drepturile şi obligaţiile decurgând din …. Tratatul Nord-Atlantic”. Guvernele Statelor Membre vor pune, atunci când este cazul, la dispoziţia Uniunii, mijloace militare şi civile, pentru ai permite să facă faţă posibilelor crize internaţionale. Pe scurt, în ceea ce priveşte cooperarea consolidată în domeniul politicii de securitate şi apărare, se disting trei paliere׃ în situaţia de operaţiuni de management al crizelor, poate fi implicat un număr de State Membre, în numele Uniunii; al doilea palier priveşte cooperarea structurată, care permite anumitor state să dezvolte în comun capabilităţi militare sporite; şi al treilea, posibilitatea unui stat de a acorda altui stat clauza de apărare reciprocă. Dar este clar că proiectul de Constituţie nu statuează constituirea unei forţe militare europene permanente, care ar putea deveni o armată europeană.

· Transferul mai multor acţiuni ale politicii din domeniul justiţiei şi afacerilor interne în sfera comunitară; Proiectul cuprinde anumite prevederi în domeniul politicii azilului şi imigraţiei, potrivit cărora Statelor Membre le va fi greu să ignore legislaţia europeană în materie. Acestea pun bazele unui sistem european al azilului şi imigraţiei, cu norme unitare pentru toate Statele Membre, adoptate prin vot majoritar. Normele se referă la monitorizarea eficientă a fluxului de imigranţi şi asigurarea unui tratament corect pentru imigranţi, condiţii uniforme de acceptare a imigranţilor, măsuri de sprijinire a Statelor Membre în eforturilor lor de integrare a imigranţilor şi în lupta împotriva imigraţiei ilegale.

În vederea combaterii faptelor penale transfrontaliere precum şi a faptelor care afectează interesele Uniunii, se va constitui instituţia Procurorului Public European, având drept atribuţii investigarea, acuzarea şi aducerea în instanţă a celor suspectaţi de fapte care prejudiciază interesele mai multor State Membre sau interesele financiare ale Uniunii, suspectaţi de acte teroriste sau fraude implicând fondurile Uniunii. Proiectul nu propune constituirea unei forţe de poliţie federală europeană.


Proiectul de Constituţie cuprinde şi o serie de lacune: 

· Extinderea metodei votului cu majoritate calificată nu este aplicabilă, cel puţin parţial, politicii externe şi de securitate comune, politicii comerciale, referitor la proprietatea intelectuală şi la servicii, politicii fiscale, domeniului atribuirii competenţelor Uniunii, viitoarelor posibile revizuiri ale Tratatului. Având în vedere impactul extinderii Uniunii, această lacună prezintă un pericol potenţial pentru evoluţiile din domeniile cheie menţionate.

· Eşecul în convenirea unei separaţii clare între funcţiile legislative şi cele executive ale Consiliului au adâncit complexitatea existentă în sistemul actual, prin partajarea atribuţiilor executive între Consiliu şi Comisie.

· Menţinerea diversităţii de proceduri şi instrumente în abordarea activităţilor cuprinse generic în noţiunea de politică externă: politica comercială, cooperarea pentru dezvoltare, asistenţa umanitară, cooperarea economică, financiară şi tehnico-ştiinţifică, sancţiunile politice, acordurile internaţionale, relaţiile cu organizaţiile internaţionale şi terţe ţări etc. Nu este prevăzută jurisdicţia Curţii de Justiţie asupra politicii externe şi de apărare comune. Nu se prevede o creştere a implicării efective a Parlamentului European în domeniul PESC.

· Competenţele Comisiei nu au fost extinse substanţial. Comisia, statele mici şi, în general, federaliştii, manifestă rezerve faţă de atribuţiile conferite Preşedintelui Consiliului, întrucât acestea limitează de facto atribuţiile Comisiei, obligând-o să se concentreze numai asupra problematicii interne şi economice a Uniunii. Prin urmare, politica externă şi cea privind acordarea de asistenţă financiară se păstrează, în continuare, la nivelul interguvernamental, al guvernelor naţionale, prin reprezentanţii lor în Consiliu.

Proiectul de Constituţie prezintă o serie de deficienţe în Partea a III-a, referitoare la Politicile Uniunii: 

· În materia politicilor economice, proiectul de Constituţie nu face altceva decât să reitereze competenţele existente ale Uniunii, bazate, în principal, pe ideea coordonării politicilor (metoda deschisă a coordonării), ceea ce presupune că Statele Membre păstrează decizia finală în controlul şi coordonarea aspectelor bugetare, ale ocupării forţei de muncă sau ale sistemului protecţiei sociale, la nivel naţional. Statele Membre continuă să aibă posibilitatea de a bloca, prin veto, decizii de natură fiscală; 

· În domeniul politicii externe reformele sunt modeste, perpetuându-se rolul decisiv, primordial, al elementelor de interguvernamentalism. Elementul de noutate îl reprezintă instituirea funcţiei de Ministru al Afacerilor Externe, o fuziune a atribuţiilor Înaltului Reprezentant pentru politică externă cu cele ale Comisarului pentru relaţii externe. Textul proiectului cuprinde precizarea clară a faptului că Ministrul Afacerilor Externe este exponentul Consiliului European, prezidează şedinţele Consiliului de Miniştri, când se reunesc miniştrii de externe ai Statelor Membre, şi va fi răspunzător, pentru activitatea sa, în faţa Statelor Membre, deci nu a Comisiei Europene. Proiectul precizează că “Statele Membre vor sprijini, în mod activ şi fără rezerve, politica externă şi de securitate comună a Uniunii”, dar deciziile majore, obiectivele şi liniile strategice ale politicii externe şi de securitate comune se adoptă de către Statele Membre, în cadrul Consiliului de Miniştri şi al Consiliului European, fiecare stat beneficiind, în continuare, de dreptul de veto. Comisiei nu i s-au acordat atribuţii noi în acest domeniu.

 

1. Premise favorabile unor viitoare evoluţii ale

Constituţiei Europene

Posibilitatea reconcilierii permanente dintre dinamism şi stabilitate este testul cotidian de viabilitate a Constituţiei Europene. Constituţia trebuie, pe de-o parte, să reprezinte un consens general asupra unui set de valori şi principii perene iar, pe de altă parte, să cuprindă suficiente premise pentru inovare şi adaptare instituţională. 

În acest sens, proiectul de Constituţie cuprinde şi dezvoltă, ca principiu de bază, flexibilitatea integrării, principiu introdus iniţial de Tratatele de la Amsterdam şi Nisa. Prevederile referitoare la flexibilitate includ conceptul de cooperare consolidată şi alte două noi instrumente de diferenţiere, în domeniul politicii de apărare׃ cooperarea structurată, pentru Statele Membre al căror potenţial militar depăşeşte nivelul mediu al statelor Uniunii, şi cooperarea întărită, pentru apărare comună.

Este de notat şi faptul că proiectul cuprinde şi o prevedere prin care Statul Membru are opţiunea de a se retrage voluntar din Uniune (paradoxal, întrucât această ideea a fost fervent susţinută de chiar eurosceptici), precum şi prezentarea, în detaliu, a procedurii de utilizat în acest caz. Este de semnalat şi pericolul pe care îl ascunde această prevedere, în sensul că deschide posibilitatea folosirii lui drept un mijloc de şantaj politic.

Ca o deficienţă a sistemului prefigurat de proiectul Constituţiei, în ceea ce priveşte flexibilitatea, poate fi semnalată procedura complicată de amendare şi revizuire ulterioară a prevederilor constituţionale. Este, încă de acum, previzibil că, prin procesul de reunificare europeană, care nu va fi terminat o dată cu aderarea deplină a celor 12 state candidate, se vor impune noi amendamente la Constituţie şi, prin urmare, ar trebui să se prevadă mecanisme mai flexibile de adoptare a acestora, fără a afecta fireasca stabilitate constituţională. 

 



III. Un sistem instituţional întărit

Lucrările Convenţiei au ocazionat avansarea a numeroase idei şi propuneri ambiţioase, de valoare, care, regretabil, nu au întrunit consensul participanţilor. Cu toate acestea, se poate aprecia că rezultatele Convenţiei au conturat sensul dezvoltării Uniunii în următoarele decenii şi au pus bazele instituţionale pentru evoluţiile ei viitoare.


Principala realizare a Convenţiei constă în punerea bazelor constituţionalizării Uniunii, a unui Tratat unic, integrat şi structurat. Acest Tratat conferă Uniunii personalitate juridică unică, pune capăt sistemului de piloni în activitatea sa, reduce numărul instrumentelor şi procedurilor folosite în procesul decizional şi include, în textul viitoarei Constituţii, Carta Drepturilor Fundamentale.


Reformele oglindite în proiectul Constituţiei prefigurează, în fapt, o întărire a Uniunii, în întregul ei, precum şi o creştere a rolului şi importanţei instituţiilor Uniunii׃

· Consiliul European se întăreşte prin oficializarea sa ca instituţie europeană şi prin înlocuirea sistemului preşedinţiei prin rotaţie cu o preşedinţie permanentă, cu un mandat pentru doi ani şi jumătate;

· Consiliul de Miniştri dispune de un rol sporit de coordonare a activităţii Consiliului pentru Afaceri Generale, precum şi de o distincţie mai clară între atribuţiile sale legislative şi cele executive;

· Parlamentul European beneficiază de recunoaşterea expresă a rolului său de co-legiuitor, precum şi a faptului că principiul co-deciziei devine regula generală a procesului legislativ în cadrul Uniunii;

· Comisia este întărită prin extinderea atribuţiilor sale de iniţiativă, îndeosebi în domeniul justiţiei şi al afacerilor externe, prin recunoaşterea rolului său de motor al progresului Uniunii. Comisia ar putea dobândi şi unele prerogative în domeniul politicii externe având în vedere că unul din vicepreşedinţii săi este Ministrul Afacerilor Externe al Uniunii, dar care are o poziţie specială în colegiul Comisiei, fiind într-o relaţie directă cu Consiliul;

· Curtea de Justiţie va exercita controlul jurisdicţional asupra tuturor actelor adoptate de Uniune, cu excepţia celor referitoare la politica externă şi de securitate comună;

· Rolul parlamentelor naţionale a crescut, prin facilitarea accesului direct la procesul legislativ al Uniunii sub forma informaţiilor complete pe care le primesc din partea instituţiilor comunitare şi a posibilităţii de intervenţie în cadrul mecanismului de “avertizare în fazele iniţiale ale procesului legislativ” în ceea ce priveşte respectarea principiului subsidiarităţii.

 



IV. Concluzii

Proiectul de Tratat instituind o Constituţie pentru Europa are multe elemente reformatoare, făcând construcţia europeană mai eficientă şi mai democratică, dar el este încă foarte vast, cuprinde un număr impresionant de articole, care lasă loc la o definire şi o structurare perfectibile. În multe privinţe s-a dovedit a fi imposibil să se amelioreze deficienţele conţinute de actualele tratate. Structura opacă a textului, în întregul său, cu consecinţa dificultăţii pentru cetăţeanul european de a parcurge şi a înţelege textul Constituţiei, menţinerea, în fapt, nealterată, a principiului unanimităţii în procesul decizional, în cadrul politicii externe şi de securitate, prerogativa Consiliului European de a nominaliza candidatul pentru funcţia de Preşedinte al Comisiei sau reforma incompletă a Consiliului de Miniştri sunt în contradicţie cu obiectivele propuse pentru reformă, în ceea ce priveşte democratizarea proiectului european, transparenţa activităţii instituţiilor sale şi posibilitatea de a desfăşura o activitate eficientă de valorificare a potenţialului european, în noul context istoric. În aceste condiţii este dificil de a promova cu succes, prin textul Constituţiei, necesara identitate constituţională europeană.

Cel puţin trei subiecte majore nu şi-au găsit o soluţionare concludentă în cadrul dezbaterilor. 

a. În primul rând, integrarea atribuţiilor executive – în prezent împărţite între Comisie, Consiliul de Miniştri şi Consiliul European – într-un cadru instituţional unic – un guvern al Uniunii –, rămâne, în continuare, un subiect de reflecţie, dezbatere şi negociere. Într-o construcţie semi-statală - semi-interguvernamentală, aşa cum este Uniunea Europeană, puterea executivă este împărţită între Comisia Europeană, reprezentând Europa, în întregul ei, şi Consiliu, exponent al intereselor individuale ale guvernelor naţionale. Autorii proiectului de Constituţie şi-au concentrat atenţia spre găsirea unei soluţii acceptabile dificilei probleme a repartizării competenţelor executive ale Uniunii, chiar cu renunţarea parţială la unele exigenţe ale democraţiei şi simplităţii. 

b. Democratizarea componentelor executive ale Uniunii, eventual, în sensul adoptării unui sistem prezidenţial constituit pe baza opţiunilor directe ale cetăţenilor europeni sau ale unui organism colegial electoral, deşi a fost discutată, nu se regăseşte în Constituţie şi, este previzibil, că va fi subiectul unor viitoare dezbateri. Prin urmare, proiectul Constituţiei introduce, în acest sens, anumite elemente de confuzie şi nu rezolvă problema lipsei de răspundere, inclusiv de răspundere politică, a puterii executive europene. Se poate afirma că progresul obţinut în democratizarea procesului legislativ este umbrit de lacunele sistemului executiv.

c. În acelaşi timp, oficializarea “metodei deschise a coordonării” impune clarificări suplimentare referitoare la relaţia dintre acţiunile convenite potrivit acestei metode, şi instrumentele cu caracter obligatoriu, problematică preconizată a deveni acută odată cu lărgirea şi diversificarea Uniuni.

În general, principalul pericol în perspectiva adoptării Constituţiei este acela de a se amplifica acţiunea şi poziţia Statelor Membre asupra Instituţiilor Uniunii, aşa cum, în fapt, transpare din proiectul Convenţiei. Pericolul major nu decurge din presupunerea că viitoarea Constituţie va spori competenţele “Bruxelles-ului” ci, că aceasta nu va reforma suficient proiectul european pentru a-l face funcţional într-o compunere de peste 27 de state.

Dacă proiectul nu reuşeşte, pe deplin, să prezinte soluţii integrale la provocările cu care se confruntă construcţia europeană atât din interiorul ei, cât şi prin impactul transformărilor actuale în întreaga lume, deficienţele lui nu se regăsesc, în principal, în sistemul instituţional, ci în lipsa voinţei politice pentru reforma politicilor Uniunii, ceea ce va menţine starea latentă de criză dintre instituţii şi politici. Având în vedere lipsa de disponibilitate politică a reprezentanţilor unor ţări faţă de anumite propuneri de reformă radicală a proiectului european, prin întrunirea consensului participanţilor la Convenţie, proiectul Constituţiei reprezintă maximum posibil de realizat, în prezent, în reforma Uniunii Europene. 


Pe fond, federaliştii sunt îndreptăţiţi să fie nemulţumiţi cu textul proiectului întrucât, treptat, pe parcursul lucrărilor, susţinerile lor îndrăzneţe privind o reformă şi restructurare radicală a proiectului european au eşuat, dată fiind metoda convenită iniţial pentru desfăşurarea şi adoptarea rezultatelor lucrărilor Convenţiei, respectiv metoda consensului. Această reflecţie este evident probată de renunţarea la redenumirea construcţiei europene, deşi primul proiect de Tratat, prezentat de Convenţie la 28 octombrie 2002, cuprindea, în Partea I, la articolul 1, o notă prin care se făcea referire la posibilitatea redenumirii Uniunii în “Statele Unite ale Europei”, “Europa Unită” sau altă denumire. Proiectul final al Tratatului foloseşte, fără echivoc, denumirea de Uniunea Europeană. Este proba elocventă a modului în care a fost soluţionată disputa de fond dintre cele două curente de bază׃ federalist şi interguvernamentalist, structuri europene constituţionale bazate pe conceptele statale clasice, structuri cvasi-statale, sui generis, o federaţie de state naţiuni sau organizaţie bazată pe cooperarea interguvernamentală.

Este evident că Europa actuală nu este pregătită pentru o abordare tranşantă a însăşi esenţei viitoarei construcţii europene, că nu este încă momentul pentru a se negocia “finalitatea politică” a Uniunii Europene, iar textul proiectului de Constituţie este maximum ce poate fi obţinut, în prezent, prin consens, din partea unei Europe cu un grad atât de mare de diversitate.


Liderii politici europeni, reuniţi la Salonic, în iunie a.c. au salutat rezultatele activităţii desfăşurate în cadrul Convenţiei ceea ce este un semnal că ei nu se pregătesc pentru “un război politic” asupra textului viitoarei Convenţii, lăsând astfel impresia că viitoarea Conferinţă Interguvernamentală va reuşi să adopte Constituţia Europeană la termenele preconizate. Cu toate acestea, reuniunile şi contactele desfăşurate la începutul lunii septembrie pun în evidenţă, pe de-o parte îngrijorarea faţă de posibile încercări de rediscutare a unor prevederi de bază ale proiectului cât şi propuneri concrete de renegociere a dreptului fiecărui stat de a avea un naţional în Comisie, de reintroducere a votului ponderat, de păstrare a „rotaţiei” la preşedinţia Consiliului ş.a.


Noul context sporeşte importanţa Conferinţei Interguvernamentale care îşi va începe lucrările la 4 octombrie a.c. iar soarta reformei proiectului european poate fi sugestiv caracterizată prin reflecţia lui George Bernard Shaw – ² Viitorul nu există până ce nu devine prezent (There is no such thing as the future until it is the present)² . Constituţia Europeană este începutul unui nou viitor al Uniunii Europene.

